Տոնի կապակցությամբ երեկ բացվեց Սարդարապատի ճակատամարտի կազմակերպիչ, գեներալ—մայոր Մովսես Սիլիկյանի հիշատակը հավերժացնող հուշաքարը մայրաքաղաքի Պուշկինի 38 հասցեում, որտեղ 1918—20թթ. ապրել է տաղանդավոր զինվորականը։ Հուշաքարի բացման նախաձեռնությունը "Երեւան" ամսագրինն է, որի էջերում մանրամասն անդրադարձ է եղել զինվորականին։ Հուշաքարը բացեցին պաշտպանության նախարար Մ. Հարությունյանն ու "Երեւան" ամսագրի գլխավոր խմբագիր Իդա Մարտիրոսյանը։ Նշենք, որ գեներալ Մ. Սիլիկյանը մեծ դերակատարություն է ունեցել Սարդարապատի հերոսամարտում, ինչպես նաեւ Մուշի ու Բիթլիսի ճակատամարտերում։ Անվիճելի է այն իրողությունը, որ Սարդարապատում հայերի պարտությունն անասելի դժվար կացության մեջ կդներ հայ ժողովրդին։ Հուշաքարին ծաղիկներ դրեցին եւ մեծ զինվորականի հիշատակին հարգանքի տուրք մատուցեցին երեւանցիներ, զինվորականներ եւ այլք։